ห้างหรูยังคึก นักช็อปไม่สนแดงดาวกระจาย
ม็อบแดงยกพลบุกกลางเมือง แต่ห้างหรูไม่สะดุด ชี้กำลังซื้อไฮโซยังสูง เดินหน้าจัดกิจกรรมรับหน้าร้อนปกติ
17 มี.ค. 2553

ม็อบแดงยกพลบุกกลางเมือง แต่ห้างหรูไม่สะดุด ชี้กำลังซื้อไฮโซยังสูง เดินหน้าจัดกิจกรรมรับหน้าร้อนปกติ
ผู้สื่อข่าวรายงานว่า จากการสำรวจบรรยากาศศูนย์การค้า ห้างสรรพสินค้าใจกลางเมือง ซึ่งตั้งอยู่บนถนนธุรกิจสำคัญ อาทิ ราชประสงค์ เพลินจิต และสุขุมวิท ตามเส้นทางที่กลุ่มคนเสื้อแดงใช้เส้นทางผ่านเพื่อไปยังบ้านพักนายอภิสิทธิ์ เวชชาชีวะ นายกรัฐมนตรี ย่านสุขุมวิท ซึ่งพบว่าศูนย์การค้าส่วนใหญ่ อาทิ เซ็นทรัลเวิลด์ ห้างสรรพสินค้าเซ็นทรัล ชิดลม ห้างสรรพสินค้าโรบินสัน สุขุมวิท และ ศูนย์การค้าดิเอ็มโพเรียม ยังเปิดให้บริการแก่ลูกค้าตามเวลาปกติ
นางณัฐศมน วงศ์กิตติพัฒน์ ผู้อำนวยการฝ่ายการตลาด ศูนย์การค้าดิเอ็มโพเรียม บริษัทเดอะมอลล์ กรุ๊ป เปิดเผยว่าดิเอ็มโพเรียมยังเปิดให้บริการตั้งแต่เวลา 10.00 น. โดยมีกลุ่มคนเสื้อแดงเข้าไปใช้บริการห้องน้ำบ้าง ซึ่งไม่ได้ปิดห้ามแต่อย่างใด ขณะเดียวกันพบว่า กำลังซื้อของลูกค้ายังอยู่ในจำนวนสูงตามอัตราเฉลี่ยเดิม แม้จะมีลูกค้าบางตาลงไปบ้าง
เช่นเดียวกับห้างสรรพสินค้าโรบินสัน สุขุมวิท ซึ่งเปิดให้บริการตามปกติตั้งแต่ช่วงเช้า ลูกค้ายังเดินทางมาใช้บริการในห้างฯ ตามปกติ และบริเวณฟู้ด คอร์ท ชั้นใต้ดิน ยังมีพนักงานจำนวนมากใช้บริการ
สำหรับศูนย์การค้าเซ็นทรัลเวิลด์ เปิดให้บริการตามปกติเช่นเดียวกัน แต่เพิ่มมาตรการความปลอดภัยด้วยการปิดเส้นทางการเดินบนสะพานลอยฟ้า หรือ “สกายวอลค์” ที่เชื่อมต่อระหว่างศูนย์การค้าใหญ่ อาทิ ห้างสรรพสินค้าเซ็นทรัล ชิดลม เซ็นทรัลเวิลด์ และสยามพรากอน  ตั้งแต่เวลา 10.00 น.ถึงเวลา 13.00 น. โดยเจ้าหน้าที่รักษาความปลอดภัย ระบุว่าเป็นมาตรการของศูนย์ฯเพื่อป้องกัน กรณีที่อาจมีประชาชนบางกลุ่มใช้เส้นทางสกายวอล์ค แล้วมีการโยนสิ่งของลงมาจากสะพานลอยดังกล่าว เป็นต้น